**Campanya de Prevenció del Consum d’Alcohol i Drogues per la Festa Major de Manresa**

Al llarg dels darrers anys la Comissió tècnica de drogodependències del Bages ha desenvolupat una sèrie d’actuacions al voltant de la prevenció de les drogodependències i altres addiccions, majorment adreçades a adolescents i joves. La Comissió està formada per representants tècnics de diversos departaments municipals i també per membres d’altres institucions o entitats de la Ciutat. De l’Ajuntament de Manresa hi participen tècnics de la Unitat de Sanitat (que n’ exerceix la coordinació), de Serveis Socials, de Joventut i de la Policia Local. També hi participen tècnics d’Althaia ( CAS, CESMIJ ), de Joventut del Consell Comarcal, dels Mossos d’Esquadra, del Departament d’Educació de la Generalitat i de l’Agència de Salut Pública de Catalunya.

Seguint les directriu de la Comissió tècnica de drogodependències i les recomanacions sobre el consum d’alcohol i altres drogues en les festes locals de l’Agència de Salut Pública de Catalunya, l’Ajuntament de Manresa ha programat les següents actuacions per aquesta Festa Major:

**Activitats prèvies als dies de Festa Major**

1. **Activitat de conscienciació en la dispensació responsable d’alcohol adreçada als comerços dispensadors d’alcohol i bars del centre de la ciutat (grans superfícies comercials, queviures oberts 24h i bars)**

 En els dies previs a la Festa Major s’ha enviat una carta de conscienciació per la dispensació responsable d’alcohol, signada per les regidories de Salut i Comerç, demanant la seva col·laboració en la prevenció del consum en menors. Junt a la carta s’ha adjuntat el fulletó “Alcohol per un consum responsable” on es dona consell, i es recorda la normativa vigent en relació a la prevenció, consum, dispensació, promoció i publicitat d’alcohol i les sancions per incompliment segons l’article 15 de la Llei 20/1985.

1. **Activitat adreçada al personal dispensador de begudes de les barres als carrers per la Festa Major.**

Una setmana abans de la Festa Major s’ha realitzat el **Curs de formació: “Dispensació responsable d’alcohol”**, impartit per formadors de la Unitat de Salut de l’Ajuntament, la Policia Local i la Creu Roja de Manresa. Des de Salut Pública es va incidir en el paper dels dispensadors d’alcohol en la prevenció de problemes i conflictes associats amb el seu consum i es van impartir pautes de dispensació responsable, així com informació sobre l’alcohol i la reducció de riscos associats al seu consum en excés. La Policia Local va fer una exposició pràctica sobre la realitat que es troben pels carrers les nits de festa i les seves conseqüències, fent especial èmfasi en el consum d’alcohol per part de joves menors i recordant la prohibició de dispensació d’alcohol als menors de 18 anys. Tanmateix es van explicar les conductes violentes que generen el consum d’alcohol i altres drogues i es va recordar als assistents la normativa municipal vigent per la dispensació d’alcohol. Per la seva part, la Creu Roja va impartir la formació en primers auxilis i suport vital bàsic practicant amb possibles supòsits que es puguin trobar en els dies de festa.

**Activitats durant els dies de Festa Major adreçades als joves**

1. **Els “Ángels de nit”**

El projecte “ Àngels de Nit “ pretén sensibilitzar i formar alguns joves com a “agents de salut” que fomentin els hàbits de vida saludable - entre iguals – en els diferents espais d’oci d’aquests. Aquest projecte s’ha posat en marxa amb la col·laboració dels alumnes dels mòduls de formació professional de dinamitzadors socioculturals del Guillem Catà. Durant els anys 2014 i 2015 es van realitzar un total de 11 sortides a Manresa i comarca, de les quals, una de les intervencions més important es va donar durant la Festa Major del 2015 a Manresa. Enguany també comptarem amb la seva presència les nits de la Festa Major. Els **Àngels de Nit**, són joves voluntaris que volten pels carrers de festa per donar suport e informació als joves que ho desitgin sobre consum de drogues, sexualitat, etc..

1. **Programa SOM.NIT**

Com en els darrers anys, enguany ens tornem a adherir al programa **SOM.NIT**.

És un projecte d’informació, prevenció i reducció de riscos en el consum de drogues a tot el territori català. Està gestionat per Creu Roja Joventut i compta amb el suport de l’Agència Catalana de Joventut i de l’Agència de Salut Pública de Catalunya.

Els dies 27,28 i 29 de la Festa Major s’instal·larà la carpa SOM.NIT a la Plana de l’Om. Es tracta d’un servei de punt d’informació que ofereix informació i pautes útils per reduir els riscos associat al consum d’alcohol i drogues. Aquest servei ofereix als joves interessats: material informatiu sobre drogues i altres temes de salut, preservatius gratuïts i suport i assessorament personal i confidencial, així com aigua i galetes gratuïtes i el servei de la prova de l’alcoholèmia per aquells usuaris que ho sol·licitin. Tanmateix s’oferirà informació del transport públic. Els agents encarregats de desenvolupar les intervencions són voluntaris/àries de Creu roja Joventut degudament formats per desenvolupar aquesta tasca, anomenats Joves Agents de Salut. Els voluntaris del SOM.NIT també surten pels carrers i al final de la intervenció emeten un informe sobre els locals que dispensen alcohol, les condicions de seguretat, etc..

Redactat per Bea Almenar – Tècnica Sanitat, Ajuntament Manresa- 22/08/16